b'\n_START_ARTICLE_\nMolat\n_START_SECTION_\nGeografija\n_START_PARAGRAPH_\nV oto\xc5\xa1kem reliefu sta opazna dva vzdol\xc5\xbena gri\xc4\x8devnata hrbta, na enem od katerih je tudi najvi\xc5\xa1ji vrh Kne\xc5\xbeak, ki dose\xc5\xbee vi\xc5\xa1ino 142 mnm. Na otoku se nahaja tudi istoimensko naselje._NEWLINE_Molat je porasel z borovim gozdom in makijo. Njegova v glavnem nizka severovzhodna obala je raz\xc4\x8dlenjena in prepredena s \xc5\xa1tevilnimi manj\xc5\xa1imi zalivi, od katerih je najve\xc4\x8dji Jazi. Slab\xc5\xa1e razvejana in bolj strma je jugozahodna obala. V notranjosti otoka le\xc5\xbeijo tri naselja: Molat, Zapuntel in Brgulje. Vsako od teh naselji ima ob obali svoje pristani\xc5\xa1\xc4\x8de, ob katerih so se razvili manj\xc5\xa1i zaselki. Na otoku stalno \xc5\xbeivi 222 prebivalcev (popis 2001), ki se ukvarjajo s kmetijstvom, pa\xc5\xa1ni\xc5\xa1tvom ovc in ribi\xc5\xa1tvom. V naselju Molat pa se je pri\xc4\x8dela razvijati tudi turisti\xc4\x8dna dejavnost.\n_START_SECTION_\nZgodovina\n_START_PARAGRAPH_\nV sredini 11. stol. postane otok last zadarskega benediktinskega samostana sv. Ker\xc5\xa1evana. Od leta 1409, pa oblast prevzamejo bene\xc4\x8dani, ki pa otok oddajajo v najem premo\xc5\xbenim zadarskim dru\xc5\xbeinam. _NEWLINE_V dvajsetih letih prej\xc5\xa1njega stoletja so se oto\xc4\x8dani pri\xc4\x8deli odseljevati. Odpluli so v New Orleans in New York, v zadnjih desetletjih pa se selijo predvsem v Zadar. Zadnji lastnik otoka je bil Conte Abeli\xc4\x8d, plemi\xc4\x8d, ki je od oto\xc4\x8danov pobiral le sedmino pridelkov. Ob tem sogovorniki mimogrede pripomnijo, da je sedaj PDV 22\xc2\xa0%. Leta 1936 je kraljevina Jugoslavija od grofa Abeli\xc4\x8da otok odkupila in zemlji\xc5\xa1\xc4\x8da podelila oto\xc4\x8danom. V najbolj\xc5\xa1ih \xc4\x8dasih je na otoku \xc5\xbeivelo 700 oto\xc4\x8danov, imeli so tri trgovine in dve mesnici. Pridno so obdelovali polja in se ukvarjali z ribi\xc5\xa1tvom. Skoraj vsaka dru\xc5\xbeina je imela tudi ovce, krave in svinje. Zdru\xc5\xbeevali so se v ov\xc4\x8darsko-mlekarski zadrugi, saj so na otoku vzgajali vsega skupaj \xc4\x8dez 1500 ovac. Izdelovali so dober in znan sir.  Ribi\xc4\x8di so se zdru\xc5\xbeevali v ribi\xc5\xa1ki zadrugi. Lovili so predvsem drobno plavo ribo, ki so jo prodajali na kontinent. Sardele pa tudi osoljevali in jih v lesenih \xc4\x8debri\xc4\x8dkih prodajali v Zadru. Danes tovrstnega ribi\xc5\xa1tva ni ve\xc4\x8d. Posamezni ribi\xc4\x8di so organizirani v \xc5\xa1portno ribolovno dru\xc5\xa1tvo._NEWLINE_Od leta 1942 pa do kapitulacije Italije je bilo na otoku zloglasno koncentracijsko tabori\xc5\xa1\xc4\x8de. V barakah in \xc5\xa1otorih, obdanih z bode\xc4\x8do \xc5\xbeico in s stra\xc5\xbenimi stolpi, je v ne\xc4\x8dlove\xc5\xa1kih razmerah te\xc5\xbeke \xc4\x8dase pre\xc5\xbeivljalo 20.000 antifa\xc5\xa1istov in upornikov, ve\xc4\x8dinoma doma\xc4\x8dinov iz Dalmacije. Tiso\xc4\x8d tabori\xc5\xa1\xc4\x8dnikov je bilo ustreljenih ali pa so umrli zaradi lakote in te\xc5\xbekih razmer. V spomin in opomin na te te\xc5\xbeke \xc4\x8dase so doma\xc4\x8dini ohranili stra\xc5\xbeni stolp ob vhodu v nekdanje tabori\xc5\xa1\xc4\x8de. _NEWLINE_V \xc4\x8dasu druge svetovne vojne so imeli v letih 1941 do 1943 Italijani na otoku koncentracijsko tabori\xc5\xa1\xc4\x8de.'